Document ID: 32014D0377

A TANÁCS 377/2014/EU HATÁROZATA
(2014. június 12.)
a Kanári-szigeteken alkalmazandó AIEM adóról
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 349. cikkére,
tekintettel az Európai Bizottság javaslatára,
tekintettel az Európai Parlament véleményére,
különleges jogalkotási eljárás keretében,
mivel:
(1)
Az Európai Unió működéséről szóló szerződés (EUMSZ) 349. cikke értelmében a Tanács - figyelembe véve a legkülső régiók társadalmi és gazdasági strukturális helyzetét, amelyet távoli fekvésük, sziget jellegük, kis méretük, kedvezőtlen domborzati és éghajlati viszonyaik és néhány terméktől való gazdasági függésük súlyosbít - egyedi intézkedéseket fogad el, amelyek célja különösen az, hogy meghatározza a Szerződések - így a közös politikák - alkalmazásának feltételeit ezekben a régiókban.
(2)
A EUMSZ-nek a szóban forgó régiókra történő alkalmazása feltételeinek megállapítására ezért egyedi intézkedéseket kell elfogadni. Az ilyen intézkedéseknek figyelembe kell venniük e régiók különleges jellemzőit és korlátait, anélkül, hogy veszélyeztetnék az uniós jogrend integritását és koherenciáját, ideértve a belső piacot és a közös politikákat is.
(3)
A Kanári-szigeteken azonosított legjelentősebb hátrány az, hogy a Kanári-szigetek gazdasága nagymértékben függ a szolgáltatási ágazattól, különösen a turizmustól, valamint a Kanári-szigetek GDP-jében alacsony az ipar részesedése.
(4)
A második helyen a szigetcsoport elszigetelt jellege áll, amely akadályozza a személyek, az áruk és a szolgáltatások szabad mozgását. Fokozódott az egyes, a légi és a tengeri közlekedési (szállítási) eszközöktől való függés, mivel nem valósult meg e közlekedési eszközök teljes körű liberalizációja. Ezenkívül az előállítási költségek magasabbak, mert e közlekedési (szállítási) eszközök kevésbé hatékonyak és drágábbak a közútnál vagy vasútnál.
(5)
Ezen elszigeteltség további következményeként a magasabb előállítási költségek a nyersanyagoktól és az energiától való függésből, a készlet-felhalmozási kötelezettségből és a termelési berendezések szállítását érintő nehézségekből származnak.
(6)
Korlátozza a nagyobb méretekből adódó gazdaságosság lehetőségeit a piac kis mérete és az alacsony szintű exporttevékenység, a szigetcsoport földrajzi széttagoltsága, valamint a kényszer, hogy változatos, de kis szériás gyártósorokat tartsanak fenn annak érdekében, hogy a kisméretű piac követelményeinek megfeleljenek.
(7)
Sok esetben nehezebb vagy költségesebb szakosított és karbantartási szolgáltatásokhoz jutni, valamint a vezetőségnek és technikusoknak szóló képzést tartani, illetve alvállalkozásba kiadni vagy előmozdítani a vállalkozásoknak a Kanári-szigetek piacán kívüli terjeszkedését. Az elosztási módszerek szűk köre is a raktárkészlet felhalmozásához vezet.
(8)
A környezetet illetően az ipari hulladék ártalmatlanítása és a mérgező hulladék kezelése magasabb környezetvédelemmel kapcsolatos költségekhez vezet. E költségek azért magasabbak, mert nincsenek újrafeldolgozó üzemek, csak egyes termékek vonatkozásában és a hulladékot a kontinensre kell szállítani, a mérgező hulladékot pedig a Kanári-szigeteken kívül kell kezelni.
(9)
A fentiek és a spanyol hatóságok által a Bizottságnak címzett 2013. március 4-i értesítés alapján meg kell hosszabbítani azt az adókivetés alkalmazására irányuló engedélyt, amely mentességek biztosítását teszi lehetővé a jegyzéken felsorolt helyi termékek tekintetében.
(10)
Az EK-Szerződés 299. cikke alapján elfogadott 2002/546/EK tanácsi határozat (1) először felhatalmazta Spanyolországot arra, hogy az „Arbitrio sobre Importaciones y Entregas de Mercancías en las Islas Canarias” (a továbbiakban: AIEM) elnevezésű adó vonatkozásában 2011. december 31-ig mentességet vagy kedvezményt nyújtson egyes, a Kanári-szigeteken helyben előállított termékekre. Az említett határozat melléklete felsorolja azokat a termékeket, amelyekre alkalmazható az adó alóli mentesség vagy az arra vonatkozó kedvezmény. A helyben előállított termékek és az egyéb termékek adóztatásában jelentkező különbség - terméktől függően - nem haladhatja meg az 5, a 15 vagy a 25 százalékpontot.
(11)
A 895/2011/EU határozat (2) módosította a 2002/546/EK tanácsi határozatot, és annak alkalmazási idejét 2013. december 31-ig meghosszabbította.
(12)
Az 1413/2013/EU határozat (3) tovább módosította a 2002/546/EK tanácsi határozatot, és annak alkalmazási idejét 2014. június 30-ig meghosszabbította.
(13)
Az AIEM adó a Kanári-szigetek ipari termelési ágazatai autonóm fejlesztésének és a Kanári-szigetek gazdasági diverzifikációjának célját szolgálja.
(14)
A szóban forgó ipari termékekre alkalmazható maximális mentesség mértéke az ágazattól és a terméktől függően 5 % és 15 % között változik.
(15)
A kész dohánytermékekre alkalmazandó maximális mentesség mértéke mindazonáltal magasabb, mert a dohányágazat kivételes esetnek minősül. A dohányipar, amely nagy mértékben elterjedt a Kanári-szigeteken, több éve jelentős mértékben hanyatlik. A fent részletezett szigeti jellegből adódó hátrányok okozzák elsősorban a Kanári-szigeteken a helyi dohánytermelésben bekövetkezett hanyatlást. Indokolt jelentős mértékű mentességet fenntartani a dohány vonatkozásában. Az adóztatás alóli mentesség közvetlen kapcsolatban áll a Kanári-szigeteken való termelés fenntartására irányuló célkitűzéssel.
(16)
A Kanári-szigetek társadalmi-gazdasági fejlesztésének elősegítésére bevetett eszközöket nemzeti szinten az adó és az abból származó bevételek biztosítják. Az AIEM-ből származó bevételnek a Kanári-szigetek gazdasági és adórendszerének forrásai közé történő felvétele és a helyi tevékenységek ösztönzését magába foglaló gazdasági és társadalmi fejlesztési stratégiához történő felhasználása jogi kötelezettség.
(17)
Az AIEM adó alóli mentességeket vagy az arra vonatkozó kedvezményeket 6,5 évig kell alkalmazni. Mindazonáltal szükséges lesz az e mentességek vagy kedvezmények eredményeinek értékelése. A spanyol hatóságoknak ezért legkésőbb 2017. szeptember 30-ig jelentést kell benyújtaniuk a Bizottsághoz az AIEM adó alóli mentességek vagy az arra vonatkozó kedvezmények alkalmazásáról annak érdekében, hogy - figyelembe véve a legkülső régiókat érintő hátrányokat - ellenőrizzék a megtett intézkedések hatását és ezek hozzájárulását a helyi gazdasági tevékenységek fenntartásához vagy előremozdításához. Ennek alapján az uniós szabályok értelmében engedélyezett hatályt és mentességeket szükség esetén felül kell vizsgálni.
(18)
Az AIEM által biztosított adóelőnynek arányosnak kell maradnia annak érdekében, hogy az ne ássa alá az Unió jogrendjének integritását és egységességét, és ne sértse a belső piacon megvalósuló torzulásoktól mentes versenyt, valamint az állami támogatási politikákat.
(19)
E határozat nem sérti az EUMSZ 107. és 108. cikkének lehetséges alkalmazását,
ELFOGADTA EZT A HATÁROZATOT:
1. cikk
(1) Az EUMSZ 28., 30. és 110. cikkétől eltérve a spanyol hatóságok engedélyt kapnak arra, hogy a Kanári-szigeteken helyben előállított, a mellékletben felsorolt termékek vonatkozásában 2020. december 31-ig meghatározzák az „Arbitrio sobre las Importaciones y Entregas de Mercancias en las islas Canarias (AIEM)” elnevezésű adó alóli teljes körű mentességet vagy részleges kedvezményeket. E mentességeknek vagy kedvezményeknek a Kanári-szigetek gazdasági és társadalmi fejlesztésére irányuló stratégia részét kell képezniük és hozzá kell járulniuk a helyi tevékenységek ösztönzéséhez.
(2) Az (1) bekezdésben említett mentességek vagy kedvezmények alkalmazása nem eredményezhet különbségeket az alábbi mértékben:
a)
5 % a melléklet A. szakaszában felsorolt termékekre vonatkozóan;
b)
10 % a melléklet B. szakaszában felsorolt termékekre vonatkozóan;
c)
15 % a melléklet C. szakaszában felsorolt termékekre vonatkozóan;
d)
25 % a melléklet D. szakaszában felsorolt termékekre vonatkozóan. A spanyol hatóságok azonban legfeljebb 18 EUR/1 000 cigaretta mértékű minimális adót állapíthatnak meg, amelyet csak akkor alkalmazhatnak, ha az általános adótípusok alkalmazásából eredő AIEM adó nem éri el ezt az adatot.
2. cikk
A spanyol hatóságok legkésőbb 2017. szeptember 30-ig jelentést nyújtanak be a Bizottsághoz az 1. cikkben említett intézkedések alkalmazásáról annak érdekében, hogy - figyelembe véve a legkülső régiókat érintő hátrányokat - ellenőrizzék a megtett intézkedések hatását és ezek hozzájárulását a helyi gazdasági tevékenységek fenntartásához vagy előremozdításához.
Ennek alapján a Bizottság jelentést nyújt be a Tanácshoz, amely átfogó gazdasági és társadalmi elemzést és adott esetben egy, az ezen határozat rendelkezéseinek kiigazítására vonatkozó javaslatot tartalmaz.
3. cikk
Ez a határozat 2014. július 1-jétől alkalmazandó.
4. cikk
Ennek a határozatnak a Spanyol Királyság a címzettje.
Kelt Luxembourgban, 2014. június 12-én.

Labels: 2
19
3
18
15